2025eko urriaren 3a
Lurralde Kohesiorako kontseilariaren erantzuna
Unión del Pueblo Navarro (UPN) talde parlamentarioari atxikitako foru parlamentari Miguel Bujanda Cirauqui jaunak 11-25/PES- 00313 galdera-sorta egin du, idatziz erantzun dakion, Pirinioetako Planari buruzkoa. Bada, Nafarroako Gobernuko Lurralde Kohesiorako kontseilaria naizen aldetik, honako hau jakinarazten dut:
SARRERA:
Gero emanen diren datuak ulertuko badira, jakin behar da Pirinioetako Plana nondik sortzen den.
2016an, Parlamentuak Pirinioen despopulatzearen problematikari heltzeko ponentzia bat abiarazi zuen. 2018ko azaroaren 8an, Parlamentuaren Osoko Bilkurak aho batez onetsi zuen ponentziaren konklusio eta gomendioen txostena. 2019ko urriaren 7an, Ekialdeko Pirinioei buruzko Ponentziaren jarraipenerako Batzorde Berezia eratu zen.
Urteotan eta aldi berean, plana bulkatzeko Pirinioetako Mahaia sortu zen.
Nafarroako Parlamentuak, ekimenari erantzuna emateko konpromiso eta borondatearekin, berariazko ponentzia bulkatu zuen Pirinioetatik helarazitako gaiei heltzeko.
Landa Garapeneko, Ingurumeneko eta Toki Administrazioko Departamentuak 2018an eta 2019an egindako bi aginduren bitartez, Lursareak lan egin zuen Pirinioetako Mahaia dinamizatzeko. 2018an, mahaiaren bitartez Pirinioetako biztanleen eskaera ugariak bildu ziren. Eta 2019an, lau batzorde sortu ziren: Turismo jasangarria, hurbileko merkataritza, Industriak, Ekintzailetza Berdea eta Lurralde Garapen Jasangarria, Abeltzaintza, nekazaritza eta basogintza, eta Etxebizitza, garraioa eta azpiegiturak eta zerbitzuak.
2019an, Proiektu Estrategikoen Zuzendaritza Nagusiak, urriaren 30eko 262/2019 Foru Dekretuak jasotako eskumenekin, bere gain hartu zuen Ponentzia Parlamentarioak gomendatutako unitate organikoaren eginkizuna, bai eta Pirinioetako Planaren aurreikuspenak dinamizatzeko, exekutatzeko eta haien jarraipena egiteko erantzukizuna ere.
Horiek horrela, 2020an lehen jarduketak definitzen eta diseinatzen hasi ziren, lurraldeko lantaldea eratzeko beharra plazaratu zen, ekintzak abiaraz zitzan. Cederna-Garalurreko eta Lursareako langileek osatuko dute lantaldea.
Halaber, Proiektu Estrategikoen Zuzendaritza Nagusiak toki-entitateentzako dirulaguntza-deialdia egin du, planarekin lotutako proiektuak abian jar ditzaten.
2021ean, 2022an eta 2023. urtearen zati batean, Zuzendaritza Nagusi hau arduratu da Pirinioetako Plana bulkatzeaz. Lurralde Kohesiorako Departamentuaren Egiturari buruzko azaroaren 15eko 249/2023 Foru Dekretuaren ondotik sortu zen Erronka Demografikorako eta Lurralde Egituraketarako Zerbitzua, Pirinioetako Plana bulkatzen segitzeko organo eskuduna.
Aitzinetik ondorioztatzen da, nahiz eta galdera parlamentarioak 2019. urteko datuak eskatzen dituen, 2020. urtera arte ez dira identifikatzen Pirinioetako Planarekin lotutako aurrekontuko partidak. Eta 2020ko ekainean onetsi zen.
GALDERAK:
1. Zein izan da (urteen, aurrekontu-kapituluen eta departamentuen arabera xehakaturik) Pirinioetako Planari 2019tik 2024ra bitarte esleitutako funts publikoen zenbateko osoa?
Excel dokumentua erantsi da.
2. Zer entitate publikok, partzuergok, elkartek edo enpresa publikok kudeatu ditu, zuzenean nahiz zeharka, Pirinioetako Planeko funtsak 2019az geroztik? Zer eginkizun, aurrekontu edo kontraturekin?
2019-2023ko legegintzaldian, Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren (Proiektu Estrategikoen Zuzendaritza Nagusia) ardurapean egon zen Pirinioen Plan Estrategikoaren exekuzio eta jarraipena, lankide izan zuela lurralde-lantalde bat, honako bi entitate hauetako langile teknikoek osatua:
· Nasuvinsa sozietate publikoa: Lursarea-Nafarroako Lurraldearen eta Jasangarritasunaren Agentziaren bitartez. Nasuvinsaren unitate tekniko bat da, martxoaren 28ko 12/2018 Foru Dekretuaren bidez eratua Nafarroako lurralde osoan garapen jasangarriari bultzada emateko eta lurraldea dinamizatu eta sustatzeko, besteak beste.
· Cederna-Garalur partzuergoa: toki-ekintzako talde gisa dihardu eskualdearen garapen sozioekonomikoari bultzada ematen, xede harturik populazioari eutsi eta gehiago erakartzea, toki- eta eskualde-ekintzak aldeztuz.
Oraingo legegintzaldian, departamentu arduraduna Lurralde Kohesiorako Departamentua da (Toki Administrazioaren eta Despopulazioaren Zuzendaritza Nagusia), halako moduz non joan den legegintzaldian Proiektu Estrategikoen Zuzendaritza Nagusiak betetzen zituen funtzioak orain Lurralde Kohesiorako Departamentuaren eskumen-esparru material eta funtzionalari baitagozkio eta Erronka Demografikorako eta Lurralde Egituraketarako Zerbitzuak betetzen baititu.
Horrela, azaroaren 15eko 249/2023 Foru Dekretuak, zeinaren bidez ezartzen baita Lurralde Kohesiorako Departamentuaren egitura organikoa, Erronka Demografikorako eta Lurralde Egituraketarako Zerbitzuaren alor materialean sartzen du (28. artikulua) “Pirinioetako Plana sustatu eta koordinatzea, Lursarea-Nafarroako Lurraldearen eta Jasangarritasunaren Agentziaren eta bertako eragileen laguntzarekin”: eta, halaber, “Pirinioetako Planaren eredua eta kogobernantza sistema ezartzea Despopulazioak ukitutako beste lurralde esparru batzuetan”.
Nasuvinsak eta Cederna-Garalurrek helburu edo eginkizuntzat daukate Pirinioen Plana dinamizatzea, betetzea eta horren segimendua egitea, bertan kokaturiko “lurralde-ekipo” delakoan eta gobernantza-organoetan parte hartuz; eskaerak bilduz; horiek ebaluatuz, exekutatuz, informatuz eta administrazio eskudun nahiz zeresana duten eragileei helaraziz; eta proiektuen aholkularitza teknikoaz eta plangintzaren, finantzaketaren eta exekuzioaren segimendua eginez, besteak beste.
Nasuvinsak eta Cederna-Garalurrek helburu horiek betetzen dituzte lurralde-ekipoa entitate bakoitzetik osatzen duten bi teknikarien bitartez.
Bi entitateen jarduketak bideratzeko tresna juridikoak.
NASUVINSA – LURSAREA:
Transferentzia arruntaren bidez Nafarroan Lurralde Garapen Jasangarriko proiektu estrategikoak garatzeko. Adierazi behar da transferentzia honen bidez finantzatzen diren jarduketak ez direla mugatzen Pirinioen lurralde-dinamizaziora, baizik eta bestelako jarduketak barne hartzen dituztela, hala nola lankidetza, koordinazioa eta sinergia-sorrera lurraldeko entitateen artean lurraldearen kudeaketa jasangarria lortzeko edo Nafarroako eskualdeetan lurralde-garapen jasangarriko proiektuak identifikatzeko.
CEDERNA
Zuzeneko dirulaguntza emanez, entitateak Pirinioetako Planarekin lotuta egiten duen jarduerari euskarri ekonomikoa emateko; jarduera zehazten da urtero sinatzen den hitzarmenean adierazitako jarduketetan.
Dirulaguntza zuzenean ematea Dirulaguntzei buruzko azaroaren 9ko 11/2005 Foru Legearen 17.2.a) artikuluan xedatutakoari lotzen zaio.
Lotutako aurrekontuari dagokionez:
	URTEA
	2020
	2021
	2022
	2023
	2024

	CEDERNA
	50.000 €.
	100.000 €.
	95.000 €.
	95.000 €.
	95.000 €.

	LURSAREA
	125.000 €.
	250.000 €.
	250.000 €.
	250.000 €.
	350.000 €.


Lurralde-lantaldea 2020ko ekainean hasi zen jardueran, horregatik aurrekontu-ekitaldiko aurrekontua txikiagoa izan zen.
3. Zenbat kontratu publiko edo dirulaguntza finantzatu dira Pirinioetako Planaren esparruan 2019az geroztik? Zeintzuk izan dira esleitze-prozedurak eta konkurrentzia-irizpideak?
Kontratu publikoak
Urtero era anitzetako jarduketak egiten dira Pirinioetako Plana garatzeko, normalean eta zenbatekoaren arabera, munta txikiko kontratuetarako araubide bereziaren bitartez eratzen dira, Kontratu Publikoen Foru Legearen 81. artikuluarekin bat etorriz. Jarduketak bide-orrian (lehen, plangintza) zehaztuta daude, eta urterokoen arabera zehazten dira 202504680_1_MBC erantzun-excelean.
Dirulaguntzak
Lehen esandako Excelean Pirinioetako lurralde-eremuan izapidetutako dirulaguntza guztiak identifikatzen dira. Laburbilduz, bi prozedura mota izan dira:
1. Dirulaguntzei buruzko Foru Legearen 17.2 artikuluko zuzeneko ematea. Dirulaguntza jasotzen duen entitateak eta hura sustatzen duen Zuzendaritza Nagusiak sinatutako hitzarmenarekin eratzen dira dirulaguntzak. Hitzarmenean bi alderdientzako betebeharrak eta eskubideak eratzen dira.
2. Oinarri arautzaileekin araututako deialdi publikoen ondoriozko dirulaguntzak:
a) 331004709921100 “MRR Pirinioetako oreka eta ekitaterako lurralde-proiektua: ekintzailetza eta mikroenpresak, bultzada programa eta 331007709921102 ”MRR Pirinioetako oreka eta ekitaterako lurralde-proiektua: ekintzailetza eta mikroenpresak,
Inbertsioen programa”. Bi partidetatik heldu da dirulaguntzen deialdi hau: berroreka eta ekitatea xede duten lurralde proiektu berriak finantzatzeko dirulaguntzak, zeinek ekonomia berdea eta/edo digitala sustatuko duten ekintzailetzaren eta mikroenpresen bitartez, Pirinioetako Planaren lurralde eremuko Suspertze, Eraldatze eta Erresilientzia Planaren esparruan. Dirulaguntzen deialdia 2022. urtean (119. NAO, 2022ko ekainaren 16koa) eta 2023. urtean (55. NAO, 2023ko martxoaren 17koa) izapidetu da.
b) 331007709921100 “Suspertu Plana. Pirinioetako Planeko berrikuntzako proiektu ekintzaileetarako dirulaguntzak” (2021. urtea) eta 214007709922100 “Dirulaguntzak berrikuntzako ekintzailetzan inbertitzeko Pirinioetako Plana” (2024. urtea). Dirulaguntza hau deitzen da: “Dirulaguntzak ekintzailetzan inbertitzeko Pirinioetako Planaren lurraldearen eremuan”. Dirulaguntza bera da, bi urtetan izapidetua eta onuradun desberdinekin. Deialdiak hauetan argitaratu dira: 112. NAO, 2021eko maiatzaren 14koa eta 145. NAO, 2024ko uztailaren 16koa.
c) 331007800921100 “PIRIBIZI dirulaguntzak: Pirinioetan erronka demografikoari heltzea eta 331004809921100” (2022. urtea) eta (E) “PIRIBIZI dirulaguntzak: Pirinioetan erronka demografikoari heltzea” (2023. urtea). Piribizi, Pirinioetako Planaren lurralde-eremuan populazioa finkatzeko etxebizitza eskuratzen laguntzeko dirulaguntza ondoz ondoko bi urtetan izapidetu da. Deialdia hemen ikusgai: 73. NAO, 2022ko apirilaren 12koa eta 102. NAO, 2023ko maiatzaren 16koa.
d) 331007609921104 Pirinioetako inbertsio-proiektuetarako dirulaguntzen Suspertu Plana (toki-entitateak) eta 331007609921104 Pirinioetako inbertsio-proiektuetarako dirulaguntzak (toki-entitateak) partiden kontura, honako deialdi hau izapidetzen da: Pirinioetako lurralde-eremuan inskribatutako toki-entitateetarako dirulaguntzak, 2021, 2022 eta 2023ko urteetan
Lurralde Garapen Jasangarriko proiektuetako inbertsioak egiteko. 112. NAO, 2021eko maiatzaren 14koa.
e) 2022., 2023. eta 2024. urteetan Pirinioetako toki-entitateetarako dirulaguntzaren deialdia izapidetu da Pirinioetako Planarekin lotutako ekintzak finantzatzeko. Urtero izapidetzen den deialdia da. Oinarri arautzaile berak daude urtero, adibide bat dago 18. NAOn, 2022ko urtarrilaren 26koan.
Adierazitako dirulaguntza guztiak norgehiagoka-prozeduraren bidez izapidetzen dira. Oinarrietan balorazio-irizpideak finkatzen dira, irizpide objektiboak dira beti. Eta balorazioaren ondotik hobekien baloratutako eskaerak dira adjudikaziodun Igorritako Excelean urteroko bakoitzaren arabera ageri dira deialdietan onuradun izandako pertsonak.
· Pirinioetako Plana onetsi zenetik, Nafarroako Gobernuak zer txosten (jarraipen-txosten, inpaktu-ebaluazioko txosten edo emaitza-neurketako txosten) egin du Pirinioetako Planari buruz?
Txosten hauek daude:
· I.I eranskina. 2020ko urteko biltzarraren akta.
· I.II eranskina. 2021eko jarduketa-plana.
· I.III eranskina. 2021eko urteko biltzarraren akta.
· I.IV eranskina. 2022ko jarduketa-plana.
· I.V eranskina. 2022ko urteko biltzarraren akta.
· I.VI eranskina. 2023ko jarduketa-plana.
· I.VII eranskina. 2023ko urteko biltzarraren akta.
· I.VIII eranskina. Ebaluazioaren memoria, 2020-2023.
· I.IX eranskina. 2024ko urteko biltzarraren akta.
· I.X eranskina. 2025eko urteko biltzarraren akta (onesteko zain)
· I.XI eranskina. 2025eko bide-orria.
2025. urtean Toki Administrazioaren eta Despopulazioaren Zuzendaritza Nagusiak Nasuvinsa-Lursareari eskatu dio Pirinioetako Planaren ebaluazioa egiteko, helburu hauekin:
i) Ezagutza baliagarria sortzea Pirinioetako Planaren funtzionamenduari eta emaitzei buruzko erabakiak hartzeko, Nafarroako despopulatzearen kontrako borrokarako esku-hartzeen arloko ebidentzia ere sor dadin.
ii) ii) Pirinioetako Planaren eta despopulatzea ardatz duten bestelako esku-hartzeen efikazia eta efizientzia hobetzea.
iii) iii) Sektore publikoak herritarrei kontu eman diezaien erraztea. Pirinioetako Plana berrikusteko ebaluazio plana diseinuaren, ezarpenaren eta emaitzen gainekoa da aldi berean. (prestatzen)

Gainera, 2025. urtean Pirinioetako Biltzarrean 2025eko bide-orria aurkeztu eta onetsi zen (I.XI eranskina); abian diren jarduketen aurrerapenaren hileko jarraipena egiteko erabiltzen da dokumentu hori.
· Pirinioetako Mahaian zer funtzionamendu-arau, hautaketa-irizpide, agintaldi-iraupen eta kide-txandakatze daude indarrean gaur egun? Ba al dago haren bileren eta erabakien akta publikorik?
Pirinioetako Planaren kogobernantza-dokumentua (II. eranskina) erantsi da; hitzez hitz hauxe dio: “Pirinioetako Mahaiak (PM) toki-entitateak elkartzen eta koordinatzen ditu, eta barne hartzen ditu antolamendu-eskemaren barruan eremuko gizarte-organismoak eta herritarrak”. Dokumentuan hauxe ezartzen da:
Kideak:
· Aezkoako, Erronkariko, Artziko, Erroko eta Zaraitzuko ibarretako bakoitzaren 2 ordezkari.
· Aurizko, Orreagako, Orotz-Beteluko, Luzaideko eta Nabaskozeko udaletako ordezkari bana.
Eginkizunak:
· Toki-erakundeen ordezkaritza publikoa.
· Lurraldearen dinamizazioa eta batzorde sektorialen ekintzen lehenespena.
Honako hauen onespena:
· Aitzineko urteko urteko memoria.
· Urteko aurrekontua.
· Periodikotasuna: hiru hilekoa*.
*Kogobernantzako dokumentuan ezartzen da Mahaiaren bilerak hiru hilean behin eginen direla, baina hilean behin bederen egin dira bilerak 2025ean.
Haren bileren eta erabakien akta publikoren berririk ez dugu. Komeni da argitzea Pirinioetako Mahaia ez dela Nafarroako Gobernuaren kide anitzeko organo bat; hala bada, Planaren eremu geografikoko toki-entitateen ordezkariek osatua dago, eta informaziorik ere ez dugu haren barneko funtzionamendu-arauei, hautatzeko irizpideei, agintaldiaren iraupenari eta kideen txandaketari buruz.
2024ko uztailetik Pirinioetako Mahaia eta Toki Administrazioaren eta Despopulazioaren Zuzendaritza Nagusia hilero biltzen dira Cederna-Garalur eta Nasuvinsa-Lursarearekin batera, jarduketen etengabeko jarraipena egiteko.
Bileren akta dago, eta hartzen dituzten erabakiak jasotzen dituzte bertan.
Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez. Horrez gain, datuak babesteko legedian ezarritakoarekin bat, Nafarroako Parlamentuko Erregelamenduaren 14. artikuluan jasotako xedeetarako soilik erabiltzen ahalko da emandako edukia, eta betebeharra egonen da Datu pertsonalak babesteko eta eskubide digitalak bermatzeko abenduaren 5eko 3/2018 Lege Organikoan ezarritakoari men egiteko.
Iruñean, 2025eko irailaren 24an
Lurralde Kohesiorako kontseilaria: Óscar Chivite Cornago
Kultura, Kirol eta Turismoko kontseilariaren erantzuna
Unión del Pueblo Navarro talde parlamentarioari atxikitako foru parlamentari Miguel Bujanda Cirauqui jaunak idatzizko erantzunerako 11-25/PES-00313 galdera egin du Pirinioetako Planari esleitutako funtsei buruz. Hona hemen Nafarroako Gobernuaren Kultura, Kirol eta Turismoko kontseilariak horretaz ematen dion informazioa:
Lurralde Kohesiorako Departamentuak exekutatzen du Pirinioetako Planaren finantzaketa, eta jadanik bidali du horri buruzko informazio guztia. 
Hori jakinarazten dizut Nafarroako Parlamentuko Erregelamenduaren 215. artikuluan xedatzen dena betez.
Iruñean, 2025eko urriaren 2an
Kultura, Kirol eta Turismoko kontseilaria: Rebeca Esnaola Bermejo
